b'\n_START_ARTICLE_\nBuster Posey\n_START_SECTION_\nEnnen ammattilaisuraa\n_START_PARAGRAPH_\nLos Angeles Angels of Anaheim varasi kotikaupungissaan Georgian Leesburgissa lukiossa pelanneen Poseyn vuoden 2005 MLB:n varaustilaisuuden 50. kierroksella. Posey p\xc3\xa4\xc3\xa4tti kuitenkin siirty\xc3\xa4 yliopistoon ammattilaiskenttien sijaan, sill\xc3\xa4 h\xc3\xa4n ei kokenut olevansa valmis siirtym\xc3\xa4\xc3\xa4n ammattilaiseksi._NEWLINE_Posey oli lukiossa sek\xc3\xa4 yksi maan parhaista pelaajista, ett\xc3\xa4 my\xc3\xb6s erinomainen oppilas. H\xc3\xa4nen keskiarvonsa 3,94 oli vuosikurssin 302 oppilaasta nelj\xc3\xa4nneksi paras._NEWLINE_Posey pelasi yliopistobaseballia Floridan osavaltionyliopistossa. Lukioaikoinaan ja ensimm\xc3\xa4isen yliopistovuotensa sy\xc3\xb6tt\xc3\xa4j\xc3\xa4n\xc3\xa4 sek\xc3\xa4 polttajana pelanneesta Poseyst\xc3\xa4 tehtiin toisena yliopistovuotenaan sieppari, ja h\xc3\xa4n keskittyi erityisesti ly\xc3\xb6ntipeliin._NEWLINE_Viimeisen\xc3\xa4 yliopistovuonnaan 2008 Posey voitti parhaalle amat\xc3\xb6\xc3\xb6ripelaajalle jaettavan Golden Spikes -palkinnon sek\xc3\xa4 parhaan yliopistopelaajan Dick Howser Trophyn. Toukokuussa ottelussa Savannahin osavaltionyliopistoa vastaan h\xc3\xa4n pelasi vuorollaan kaikkia yhdeks\xc3\xa4\xc3\xa4 ulkopelipaikkaa.\n_START_SECTION_\nAmmattilaisura\n_START_PARAGRAPH_\nSan Francisco Giants varasi Poseyn vuoden 2008 MLB:n varaustilaisuudessa ensimm\xc3\xa4isell\xc3\xa4 kierroksen viidenten\xc3\xa4 pelaajana. _NEWLINE_Posey teki MLB-debyyttins\xc3\xa4 kauden 2009 lopussa Los Angeles Dodgersia vastaan. Seuraavalla kaudella, virallisella tulokaskaudellaan, h\xc3\xa4n voitti World Seriesin Giantsin riveiss\xc3\xa4 ja tuli my\xc3\xb6s valituksi National Leaguen vuoden tulokkaaksi._NEWLINE_Posey loukkaantui pahoin ottelussa Florida Marlinsia vastaan toukokuussa 2011, kun Floridan Scott Cousins t\xc3\xb6rm\xc3\xa4si h\xc3\xa4neen pes\xc3\xa4kilpatilanteessa kotipes\xc3\xa4ll\xc3\xa4. Poseylt\xc3\xa4 murtui tilanteessa pohjeluu, ja h\xc3\xa4nen nilkkansa nivelsiteet repesiv\xc3\xa4t kolmesta kohdasta. Loukkaantumisen seurauksena Posey joutui j\xc3\xa4\xc3\xa4m\xc3\xa4\xc3\xa4n loppukaudeksi sivuun otteluista._NEWLINE_Giants voitti j\xc3\xa4lleen mestaruuden kaudella 2012, ja Posey oli isossa roolissa pudotuspeleiss\xc3\xa4 joukkueen edetess\xc3\xa4 World Seriesiin. Loppuotteluissa Giants kaatoi Detroit Tigersin suoraan nelj\xc3\xa4ss\xc3\xa4 ottelussa. Runkosarjassa Posey oli jo valittu ensimm\xc3\xa4ist\xc3\xa4 kertaa MLB:n t\xc3\xa4hdist\xc3\xb6otteluun, sek\xc3\xa4 kauden p\xc3\xa4\xc3\xa4tteeksi National Leaguen arvokkaimmaksi pelaajaksi._NEWLINE_Maaliskuussa 2013 Posey solmi Giantsin kanssa yhdeks\xc3\xa4nvuotisen jatkosopimuksen, arvoltaan 167 miljoonaa dollaria. Lis\xc3\xa4ksi Giantsilla on sopimuksessa 22 miljoonan arvoinen optio kymmenennest\xc3\xa4 vuodesta._NEWLINE_Kausi 2013 osoittautui kokonaisuutena pettymykseksi, vaikka Posey valittiinkin toistamiseen t\xc3\xa4hdist\xc3\xb6otteluun. H\xc3\xa4nen ly\xc3\xb6ntitilastonsa laskivat MVP-kauteen verrattuna, ja lis\xc3\xa4ksi Giants j\xc3\xa4i pudotuspelien ulkopuolelle._NEWLINE_Kaudella 2014 Posey voitti Giantsin kanssa jo kolmannen kerran World Seriesin viidess\xc3\xa4 vuodessa, kaataen Kansas City Royalsin t\xc3\xa4ydess\xc3\xa4 seitsem\xc3\xa4n ottelun sarjassa. T\xc3\xa4ll\xc3\xa4 kertaa Poseyll\xc3\xa4 oli kuitenkin suuria vaikeuksia pudotuspeleiss\xc3\xa4 ly\xc3\xb6ntins\xc3\xa4 kanssa, ja mestaruuden takuumiehen\xc3\xa4 toimikin sy\xc3\xb6tt\xc3\xa4j\xc3\xa4 Madison Bumgarner._NEWLINE_Syyskuussa 2015 ottelussa Colorado Rockiesia vastaan Posey rikkoi urallaan sadan kunnarin rajapyykin. Vuotta my\xc3\xb6hemmin h\xc3\xa4n ylitti tuhannen hitin rajan, j\xc3\xa4lleen Rockiesia vastaan.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPosey tapasi tulevan vaimonsa Kristenin lukiossa, ja he meniv\xc3\xa4t naimisiin tammikuussa 2009. He saivat kaksoset vuonna 2011. Pari aloitti vuonna 2016 aktiivisen hyv\xc3\xa4ntekev\xc3\xa4isyysty\xc3\xb6n sy\xc3\xb6p\xc3\xa4\xc3\xa4 sairastavien lasten hyv\xc3\xa4ksi._NEWLINE_Poseyll\xc3\xa4 on kolme nuorempaa sisarusta.'